Die Resolusies is oor die algemeen geskryf in pragtige sierskrif, aanvanklik in Goties wat lyk soos kosbare kerkhandskrifte, afgewissel deur moeilik leesbare handskrifte, maar teen die einde van die VOC-tydperk – van die 1790’s af – het die letters in party bande soms byna tot onsigbaarheid verdof. Die dokumente is geskryf met gansveerpenne vasgehou deur skribas, gewoonlik Nederlandssprekend. Die hoofbestanddeel van die ink wat plaaslik gemaak is, was die sap van boomwortels; wanneer ek my boek in die oggend oopgeblaai het, was ek bewus van die vars, skerp reuk van die Tzitsikammawoud en Kaapse fynbos.
Met onderhandelings afgehandel en befondsing gereël deur die Nederlandse Konsulaat in Kaapstad, word die TEPC-transkriberingsprojek in 2004 ’n werklikheid. Hoewel die projek aanvanklik slegs 18 maande sou duur, word dit vanweë tevredenheid met die vordering en gehaltewerk telkens verleng en duur uiteindelik 4 jaar, waartydens 4,5 miljoen woorde ontsluit is.
Twee verdere gebeurtenisse om ’n belangrike projek mee af te sluit: Tydens die Wes-Kaapse Kuns, Kultuur, en Erfenis-toekenningseremonie in 2007 by die Kasteel, ontvang die TEPC-span die gesogte toekenning as beste instelling wat die Argiefdiens deur gepubliseerde artikels en/of besoeke bevorder het.
Tydens die projek is daar ’n voortdurende toeloop by ons werksplek in die Leeskamer, onder andere van navorsers, talle skoolgroepe, asook hooggeplaastes (o.a. ’n Ndl. kultuurafvaardiging en die Ndl. Ambassadeur in Pretoria, asook die Indonesiese Konsul-Generaal in Kaapstad, mnr. Andrajati, en sy personeel).
Die Indonesiese Konsulaat reël vir 8 Januarie 2008 ’n werkswinkel wat deur ongeveer 40 Moesliem-navorsers, die Konsul-Generaal en sy personeel, asook TEPC-lede bygewoon is. Die uwe is genooi om die hoofaktiwiteit (gevallestudies) aan te bied. Aan die einde van die byeenkoms oorhandig mnr. Andrajati aan dr. Malan ’n besonderse toekenning as blyk van dank vir die werk wat deur die TEPC-span gelewer is.
Na afloop van die lesing het die aanwesiges aan groepbesprekings deelgeneem. Aan die kop van die tafel sit mnr. Andrajati regs en ’n US-geskiedenisdosent links, met die uwe links voor.
Die ooreenkoms bepaal die transkribering van die 53 jaar se oorblywende Kaapse VOC-dagregisters van die VC-reeks, sodat die hele reeks in die toekoms saam met die Resolusies (TANAP) en die Inventarisse (TEPC) op die Nationaal Archief se webtuiste in die openbare domein beskikbaar sal wees. Die Nederlandse Taalunie sal insgelyks al die finale getranskribeerde tekste vir navorsingsdoeleindes ontvang.
Ons as genealoë, asook navorsers bedrywig in ’n groot verskeidenheid ander studierigtings, is die VOC-amptenary en almal wat hierdie dokumente geskryf en help opstel het innig dankbaar vir dié onvervangbare nalatenskap. Ons huldig hulle daarvoor.
 Dat daar nie meer inskrywings vanaf 1790 tot 1795 was nie, kan waarskynlik toegeskryf word aan ’n willoosheid vanweë by die besef dat die VOC-regering hier te lande sy einde nader, wat wel in September 1795 met die Britse oorname van die Kaap gebeur het.
 VC: Alkroniem vir Verbatim Copies, kopieë in 1886 in die Ryksargief gemaak en tans in die Kaapse Argief bewaar word.